শেষ হয়নি ‘প্লে-অফে’র আশা! এখন কোন সমীকরণে দাঁড়িয়ে KKR?

ওয়েব ডেস্ক: এবারের মরসুমে (IPL 2025) কেকেআর-এর (KKR) খেলা দেখে মনেই হচ্ছে না, এই দলটা গতবার খেতাব জয় করেছে। যদিও গতবারের অনেক খেলোয়াড়ই এবার দলে নেই। কিন্তু ‘কোর-টিম’কে ধরে রেখেছিলেন চন্দ্রকান্ত পণ্ডিতরা। তাতেও খুব একটা সুবিধা হয়নি। নয় ম্যাচে নাইটদের ঝুলিতে মাত্র সাত পয়েন্ট। এই অবস্থায় কি কোনওভাবে প্লে-অফে (IPL Play Offs) জায়গা করে নিতে পারবে কেকেআর? সমর্থকদের মনে এখন একটাই প্রশ্ন। তাহলে চলুন, এবারের আইপিএল-এর পয়েন্ট টেবিলের (IPL Point Table) সমীকরণটা একবার দেখে নেওয়া যাক।

আপাতত পয়েন্ট টেবিলের সপ্তম স্থানে রয়েছে অজিঙ্ক্য রাহানের (Ajinkya Rahane) দল। এবার যদি কেকেআর একটিও ম্যাচ না হারে, তাহলে প্লে-অফের আগে তাঁদের ঝুলিতে থাকবে ১৭ পয়েন্ট। সাধারণত, ১৬ পয়েন্ট পেলেই চতুর্থ স্থানে থেকে প্লে-অফে যোগ্যতা অর্জন করা যায়। তবে সেক্ষেত্রে নেট রান রেটও গুরুত্বপূর্ণ হতে পারে। অর্থাৎ, রাহানেদের জন্য এখন প্রতিটি ম্যাচ কার্যত ‘ডু অর ডাই’।

আরও পড়ুন: রুদ্ধশ্বাস এল ক্লাসিকো, কোপা দেল রে চ্যাম্পিয়ন বার্সেলোনা

আবার কেকেআর যদি সব ম্যাচ জিততে নাও পারে, অর্থাৎ বাকি চারটি ম্যাচ জিতে একটি হারলেও ১৫ পয়েন্ট নিয়ে প্লে-অফের দৌড়ে থাকবে। তবে সেক্ষেত্রে অন্যান্য দলগুলির ফলাফলের উপর ভরসা করতে হবে। বিশেষ করে পঞ্জাব কিংস, মুম্বই ইন্ডিয়ান্স এবং লখনউ সুপার জায়ান্টসের ম্যাচগুলির দিকে নজর রাখতে হবে কেকেআরকে।

বর্তমানে ৯টি ম্যাচে পঞ্জাবের পয়েন্ট ১১, মুম্বই ও লখনউয়ের ঝুলিতে রয়েছে ১০ পয়েন্ট করে। এবার পঞ্জাব যদি বাকি ম্যাচগুলির মধ্যে তিনটি জিতে নেয়, তাহলে তাঁদের পয়েন্ট দাঁড়াবে ১৭। সেক্ষেত্রে তাঁরা সরাসরি প্লে-অফ চলে যাবে। অন্যদিকে, মুম্বই ও লখনউ যদি তিনটি করে ম্যাচ জেতে, তাহলে তাদেরও পয়েন্ট হবে ১৬। তাই এই তিন দলের খেলা কেকেআরের ভবিষ্যৎ নির্ধারণে যে বড় ভূমিকা নেবে তা আর বলার অপেক্ষা রাখে না।

এদিকে কেকেআর-এর বাকি পাঁচটি ম্যাচের মধ্যে তিনটি ম্যাচ রয়েছে চেন্নাই সুপার কিংস, সানরাইজার্স হায়দরাবাদ এবং রাজস্থান রয়্যালসের বিরুদ্ধে। তবে আগে অ্যাওয়ে ম্যাচে দিল্লি ক্যাপিটালসের বিরুদ্ধে নাইটদের লড়াই কঠিন হতে পারে। এই ম্যাচে হারলে কার্যত বিদায় নিতে হবে নাইটদের। এরপর ১৭ মে লিগ পর্বের শেষ ম্যাচে রয়্যাল চ্যালেঞ্জার্স বেঙ্গালুরুর মুখোমুখি হবে কেকেআর। ঘরের মাঠে বেঙ্গালুরুর রেকর্ড খুব ভালো না হওয়ায়, সেই বিষয়ে আপাতত কিছুটা আশাবাদী হতে পারে নাইট শিবির।